BASES SUBVENCIÓNS A CLUBS DEPORTIVOS CONCELLO DO GROVE 2019
ADMINISTRACIÓN LOCAL — Municipal — Grove, O (Subvencións e axudas, 27/02/2019)

É obxecto das presentes bases regular as normas polas cales se rexerá a concesión en concorrencia competitiva de subvencións aos clubs deportivos deste concello para sufragar parte dos gastos que lles ocasione a promoción de actividades deportivas de interese municipal, fundamentalmente aquelas que apoien o deporte de base. A contía global das subvencións será acordada anualmente pola Xunta de Goberno con cargo ao crédito da partida 34148000 do Orzamento municipal neste ano 2019, e non poderá superar a contía global de 91.000 €. Este importe será repartido entre os clubs solicitantes segundo os criterios que se establecen na base sexta, sen que a concesión implique para o beneficiario dereito ningún en anos posteriores. Os clubs que non acaden un mínimo de 30 licenzas tamén poderán optar á axuda. Para estes resérvanse 6.000 euros da partida de Deportes. Poderán solicitar estas axudas, sempre que se cumpran as seguintes condicións: a) Que sexan asociacións ou entidades deportivas validamente constituídas sen ánimo de lucro e teñan o seu domicilio social no concello do Grove b) Que as asociacións ou entidades deportivas realicen actividades de interese municipal e certifiquen un mínimo de 30 deportistas federados dos que un mínimo do 50% deben pertencer ás categorías base (entendéndose por base: de benxamín a xuvenil). Non computan aquí as licenzas escola. c) Excepcionalmente, para o caso de que un club non cumpra os requisitos do apartado B e sempre que si contara con elas os 5 anos anteriores, permitirase que opte á solicitude desta subvención municipal. d) Que as asociacións ou entidades deportivas se atopen debidamente inscritas no Rexistro Municipal de Asociacións (RMA) do Concello do Grove cun mínimo de 3 anos de antigüidade. e) Que os clubs lles permitan o desenvolvemento da súa actividade aos fillos/as de socios/as e non socios/as. f) Que desenvolvan a súa actividade, como mínimo, 11 meses ao ano, con horarios de adestramentos fixos e semanais. g) Que participen en competición federada (podendo ser unha federación oficial ou asociación independente que exerza estas funcións por carecer esta disciplina deportiva de federación oficial), sendo obrigatorio participar, como mínimo, no 50% dos eventos deportivos federados que oferte a federación (ou asociación) en cuestión. h) Que a cantidade subvencionada percibida por un club non supere o 30% do seu orzamento anual. Non poderán ser destinatarios de subvención as sociedades anónimas deportivas ou outras asociacións, clubs ou entidades con ánimo de lucro. Todos os clubs con subvención superior a 6.000 euros terán que levar na súa vestimenta (chándal e camiseta de competición) de forma visible, o logotipo do Concello do Grove e, no caso de disporen de furgoneta, un adhesivo nesta co logotipo do Concello do Grove. Deberá acreditarse documentalmente (fotografía). 1.º O procedemento de concesión individual das subvencións iniciarase coa solicitude previa do club interesado (anexo I), acompañada da documentación complementaria ordenada e numerada (sen encadernar) correspondente, no Rexistro Municipal.2.º O prazo para a presentación de solicitudes será de 30 días hábiles desde a publicación no BOP destas bases. Xunto coa solicitude, os interesados deberán presentar a seguinte documentación: 1) Documentación xustificativa dos requisitos de carácter xeral: a) Certificación da federación correspondente en que conste que o club solicitante se atopa na actualidade de alta con actividade propia. b) Declaración do presidente/a do club de estar ao corrente e sen débedas na Axencia Tributaria, nacional e galega, e na Seguridade Social.2) Documentación xustificativa para avaliar e ponderar a contía da subvención: a) Certificación da federación correspondente onde conste o número de fichas federativas expedidas na tempada xa rematada para os deportes de ano natural (tempada de xaneiro a decembro) e da tempada actual para deportes con ligas parecidas ao calendario escolar (tempada de agosto a xuño) e constando nesta certificación a categoría na que compiten os deportistas. b) Certificación do/a presidente/a do club e ou federación onde conste o número de adestradores/as titulados/as que imparten os adestramentos nas distintas categorías, acompañada das copias dos seus títulos ou da certificación da federación. c) Certificación federativa en que conste a categoría en que militaron os distintos equipos da entidade durante a tempada xa rematada para os deportes de ano natural (tempada de xaneiro a decembro) e da tempada actual para deportes con ligas parecidas ao calendario escolar (tempada de agosto a xuño). d) Memoria deportiva asinada polo/a presidente/a do club onde se describirán as actividades realizadas e as competicións en que se participou na tempada anterior, o número de deportistas participantes, cantidade de socios, así como os resultados xerais, títulos e clasificacións obtidas. e) Memoria de actividades da escola deportiva. Esta poderá estar incluída dentro da memoria deportiva, pero nun apartado especifico. f) Memoria económica, asinada polo/a presidente/a, onde se detallen os gastos e ingresos anuais da tempada anterior clasificados por actividades, incluídas as cotas que se cobren aos/ás deportistas. Non se admiten como gastos a lotería, o pago a xogadores/as e adestradores/as de categoría sénior. g) Os eventos que son subvencionados polo Concello non poden aparecer no orzamento. A comisión de valoración poderá solicitar cantos informes estime necesarios para resolver. Polo que o Concello terá dereito a solicitar, se o ve conveniente, a totalidade dos gastos presentados mediante facturas. h) Outros datos de interese que poidan dar fe das actividades dos clubs. i) Declaración responsable doutras axudas (anexo III). Os clubs que incorran en falsidade de datos poderán perder o total da subvención. Estes datos serán contrastados coas federacións e poderán ser supervisados a través das actas de competición para constatar que realmente as fichas presentadas son reais e non estean só para completar equipos. A Xunta de Goberno Local, con base na documentación achegada polos clubs, acordará o reparto das subvencións no presente ano, segundo as normas que se detallan a continuación. O reparto de puntos para os deportes de pelota realizarase atendendo ao número de equipos federados segundo categoría e ao número de fichas federadas dentro de cada categoría. Para os deportes atléticos e de navegación, o valor de puntuación corresponderá unicamente ás licenzas. Normas para a puntuación e cálculo das subvencións: 1. Deportes de pelota Os deportes de pelota puntúanse segundo a súa categoría e zona onde compitan consonte o baremo seguinte: As fichas puntúanse segundo a categoría e a zona onde compitan co baremo seguinte para a categoría masculina, e cun 10% a maiores para a categoría feminina: 2. Os deportes atléticos e de navegación Entendendo como deportes atléticos: o atletismo, a ximnasia, o ciclismo…, e deportes de navegación: de vela, o remo e o piragüismo. Deportes como a ximnasia, atletismo, piragüismo, remo, ciclismo ou outros similares, o valor da puntuación corresponderá unicamente ás licenzas. As licenzas femininas terán un 10% de valor engadido para promover a práctica deportiva entre as mulleres da nosa vila.3. Os adestradores titulados con licenza en vigor expedida pola federación correspondente valoraranse seguindo a táboa, puntuándose só a titulación máis alta de cada adestrador.4. Pola participación en campionatos do máximo nivel (de Europa e mundiais) de carácter oficial e ámbito federativo, durante o ano anterior á publicación destas bases: Unha vez puntuados todos os equipos, adestradores/as titulados/as e participacións en campionatos internacionais, sumaranse todos os puntos obtidos polos clubs. O importe destinado a esta subvención repartirase, proporcionalmente, segundo os puntos obtidos por cada club. A Xunta de Goberno Local acordará o reparto das subvencións que regulan estas bases atendendo aos criterios expostos. As cantidades subvencionadas pagaranse atendendo ás previsións da Tesourería municipal. Poderá anticiparse o 50% do seu importe logo da xustificación, como mínimo, da citada cantidade. A. O importe da subvención anual deberá xustificarse antes do 15 de novembro. B. A xustificación dos gastos realizarase mediante a achega da conta xustificativa (anexo II) xunto cos seguintes documentos: 1. Facturas oficiais (orixinais ou copias autenticadas) e que cumpran os requisitos legais, expedidas a nome do club, onde conste a subministración ou servizo prestado polo/a provedor/a. Deben ter relación directa coas actividades subvencionadas.2. Nóminas de salarios e RNT e RLT (antigos TC1 e TC2) da Seguridade Social do persoal contratado polo club (adestradores/as de base). 3. Recibos onde consten as cotas pagadas por fichas, arbitraxes ou taxas, acompañados da correspondente certificación da federación da dita disciplina deportiva.4. En todo caso, a xustificación da subvención concedida deberá incluír os documentos que acrediten o pagamento dos gastos xustificados, de acordo co establecido no artigo 31.2 da Lei 38/2003, así como no artigo 29 da Lei 9/2007, de subvencións de Galicia, que consideren gasto realizado o que fora efectivamente pagado con anterioridade á finalización do período de xustificación. Para importes superiores a 500,00 euros deberá achegarse unha copia de transferencia bancaria. Non se admitirán xustificantes que non teñan relación clara e directa cos gastos derivados das actividades que se subvencionan nin cos criterios polos cales se avaliaron nin que a súa data sexa de exercicio diferente ao da concesión. C. Declaración xurada do/a presidente/a do club onde conste que o total da subvención outorgada polo Concello sumada ás subvencións obtidas doutras administracións públicas non superou o importe total dos gastos. En caso de que fose superior, diminuirase a achega municipal. D. O importe xustificado deberá ser pola totalidade da subvención concedida. A falta de xustificación dentro do prazo establecido dará lugar á perda da subvención, se aínda non estivese pagada, e ao reintegro do cobrado, se fose o caso, de cantidades adiantadas. Se unha vez requirido o reintegro das cantidades indebidamente percibidas polo club, este non se produce dentro dos prazos establecidos, procederase pola vía executiva cos xuros de constrinximento que correspondan. Para todo o non previsto nestas bases estarase á normativa xeral: O Grove, 18 de febreiro de 2019 Jose A. Cacabelos Rico Alcalde do Ilmo. Concello do Grove